**ბუნებრივი გაზის ტრანსპორტირების ხელშეკრულება №**

ქ. თბილისი დდ/თთ/წწ

**პრეამბულა**

წინამდებარე ხელშეკრულება შემუშავებულია „ელექტროენერგეტიკისა და ბუნებრივი გაზის შესახებ“ საქართველოს კანონისა და საქართველოს ენერგეტიკისა და წყალმომარაგების მარეგულირებელი ეროვნული კომისიის (შემდგომში - კომისია) 2018 წლის 31 აგვისტოს №22 დადგენილებით დამტკიცებული „ბუნებრივი გაზის ქსელის წესების“ (შემდგომში - ბუნებრივი გაზის ქსელის წესები) საფუძველზე.

**მუხლი 1. ზოგადი დებულებები**

1.1 ერთი მხრივ, შპს „საქართველოს გაზის ტრანსპორტირების კომპანია“, დაფუძნებული საქართველოს კანონმდებლობის შესაბამისად, საიდენტიფიცაციო ნომერი 206103722, მისამართი: საქართველო, ქ. თბილისი, 0190, კახეთის გზატკეცილი N21, წარმოდგენილი .....................ის მიერ (შემდგომში - ოპერატორი)

და

მეორეს მხრივ, [სისტემით მოსარგებლის დასახელება], დაფუძნებული [რეგისტრაციის ქვეყანა] კანონმდებლობის შესაბამისად, საიდენტიფიცაციო ნომერი ................., მისამართი: [ქვეყანა, ქალაქი, საფოსტო კოდი, ქუჩა, ნომერი], წარმოდგენილი .....................ის მიერ (შემდგომში სისტემით მოსარგებლე)

შემდგომში ერთობლივად მოხსენიებულნი როგორც „მხარეები“, ხოლო ცალ-ცალკე როგორც - „მხარე“

ვდებთ წინამდებარე ხელშეკრულებას.

**მუხლი 2. ტერმინთა განმარტება**

2.1 წინამდებარე ხელშეკრულებაში გამოყენებული ტერმინები განიმარტება „ელექტროენერგეტიკისა და ბუნებრივი გაზის შესახებ“ საქართველოს კანონის, ბუნებრივი გაზის ქსელის წესებისა და საქართველოს სხვა მოქმედი კანონმდებლობის შესაბამისად, თუ ამავე ხელშეკრულებით სხვა რამ არ არის განსაზღვრული.

**მუხლი 3. ხელშეკრულების საგანი**

3.1. ხელშეკრულების საგანია ოპერატორის მიერ სისტემით მოსარგებლისათვის, ხელშეკრულების პირობების შესაბამისად, ბუნებრივი გაზის (შემდგომში - გაზი) ტრანსპორტირების მომსახურების გაწევა (შემდგომში - ტრანსპორტირების მომსახურება) წინამდებარე ხელშეკრულებით განსაზღვრული წესის შესაბამისად.

3.2. მხარეები თანხმდებიან, რომ ოპერატორი სისტემით მოსარგებლისგან მიიღებს გაზს მიღების პუნქტ(ებ)ში და განახორციელებს გაზის ტრანსპორტირებას გაზის მიწოდების პუნქტ(ებ)ამდე, ხოლო სისტემით მოსარგებლე დაიცავს წინამდებარე ხელშეკრულებითა და ბუნებრივი გაზის ქსელის წესებით განსაზღვრულ მოთხოვნებს და უზრუნველყოფს ტრანსპორტირების მომსახურების ღირებულების სრულ და დროულ ანაზღაურებას.

3.3 გაზის მიღებისა და მიწოდების პუნქტების ჩამონათვალი, რომელთა მეშვეობითაც ხელშეკრულების შესაბამისად უნდა განხორციელდეს გაზის ტრანსპორტირება განსაზღვრულია დანართი N1-ით, რომელიც თან ერთვის წინამდებარე ხელშეკრულებას და წარმოადგენს მის განუყოფელ ნაწილს.

**მუხლი 4. მხარეთა ვალდებულებები**

4.1. ოპერატორი ვალდებულია:

4.1.1. დროულად და ჯეროვნად შეასრულოს ამ ხელშეკრულებითა და ბუნებრივი გაზის ქსელის წესებით გათვალისწინებული ვალდებულებები;

4.1.2. განახორციელოს ტრანსპორტირების სისტემის ოპერირება უსაფრთხოდ და ეფექტურად და დაუშვას მასზე წვდომა გამჭვირვალობის და არადისკრიმინაციულობის პრინციპების გათვალისწინებით;

4.1.3. ტრანსპორტირების სისტემაში მიღებული გაზი არ დატვირთოს რაიმე სახის ვალდებულებით.

4.2. სისტემით მოსარგებლე ვალდებულია:

4.2.1. დროულად და ჯეროვნად აანაზღაუროს ამ ხელშეკრულების პირობების შესაბამისად გაწეული ტრანსპორტირების მომსახურების ღირებულება კომისიის მიერ დამტკიცებული სატარიფო მეთოდოლოგიისა და ბუნებრივი გაზის ქსელის წესებით დადგენილი პირობების შესაბამისად;

4.2.2. უზრუნველყოს მიღების პუნქტებში ოპერატორისთვის ბუნებრივი გაზის ქსელის წესების №2 დანართით გათვალისწინებული ხარისხის გაზის მიწოდება და მიწოდების პუნქტებში გაზის მიღება;

4.2.3 დროულად და ჯეროვნად შეასრულოს ამ ხელშეკრულებითა და ბუნებრივი გაზის ქსელის წესებით გათვალისწინებული სხვა ვალდებულებები.

**მუხლი 5. ტრანსპორტირების მომსახურების პირობები და ქსელის წესები**

5.1. ტრანსპორტირების მომსახურების (ძირითადი მომსახურება) გაწევის პირობები განსაზღვრულია ბუნებრივი გაზის ქსელის წესებში და ხელშეკრულების მხარეები ვალდებულნი არიან შეასრულონ ბუნებრივი გაზის ქსელის წესებით გათვალისწინებული ყველა პირობა.

5.2. გაზის ტრანსპორტირება შეიძლება შეიზღუდოს ან შეწყდეს ამ ხელშეკრულებით, ბუნებრივი გაზის ქსელის წესებით ან/და საქართველოს მოქმედი კანონმდებლობით გათვალისწინებულ შემთხვევებში.

**მუხლი 6. გაზის მიკუთვნება**

6.1. გაზის მიკუთვნება უნდა განხორციელდეს ბუნებრივი გაზის ქსელის წესებით განსაზღვრული პროცედურის შესაბამისად.

6.2. სისტემით მოსარგებლე ვალდებულია ოპერატორს ქსელის წესების 41-ე მუხლის მე-4 პუნქტით განსაზღვრულ შემთხვევაში წარუდგინოს სისტემით მოსარგებლეებს შორის შეთანხმება მათ შორის გაფორმებული მიღება-ჩაბარების კომერციული აქტის სახით.

6.3. ოპერატორის მიერ სისტემით მოსარგებლისთვის ბუნებრივი გაზის ქსელის წესების 41-ე მუხლის შესაბამისად გაზის საბოლოო მიკუთვნების შემდეგ, მაგრამ არაუგვიანეს საანგარიშო თვის მომდევნო თვის 15 რიცხვისა, ოპერატორსა და სისტემით მოსარგებლეს შორის ფორმდება სისტემით მოსარგებლის მიერ ოპერატორისთვის მიღების პუნქტ(ებ)ში მიწოდებული და ოპერატორის მიერ სისტემით მოსარგებლისთვის მიწოდების პუნქტ(ებ)ში გადაცემული გაზის მოცულობაზე თვიური მიღება-ჩაბარების კომერციული აქტი, რის შემდეგაც ოპერატორი სისტემით მოსარგებლეს წარუდგენს საგადასახადო ანგარიშფაქტურას. მიღება-ჩაბარების აქტში აღინიშნება მიღების პუნქტ(ებ)ში შემოსული გაზის, მოხმარებული გაზისა და მილში ნარჩენი გაზის მოცულობები.

6.4. სისტემით მოსარგებლის მიერ ოპერატორთან 6.3. პუნქტით გათვალისწინებულ ვადაში მიღება-ჩაბარების კომერციული აქტის გაუფორმებლობის შემთხვევაში, ოპერატორი ადგენს ცალმხრივ აქტს, რომელიც წარმოადგენს პირველადი ანგარიშსწორების დოკუმენტს და თუ სისტემით მოსარგებლე აქტის მიღებიდან არაუგვიანეს მეორე სამუშაო დღისა არ წარმოადგენს წერილობით პრეტენზიას ცალმხრივ აქტზე, აქტი იძენს იურიდიულ ძალას საბოლოო ანგარიშსწორებისათვის.

**მუხლი 7. ტრანსპორტირების მომსახურების ანაზღაურება და ანგარიშსწორების წესი**

7.1. სისტემით მოსარგებლე ვალდებულია ყოველი 1000 (ათასი) კუბური მეტრი გაზის ტრანსპორტირების სანაცვლოდ აუნაზღაუროს ოპერატორს კომისიის მიერ სისტემის ოპერატორისათვის დამტკიცებული გაზის ტრანსპორტირების ტარიფის შესაბამისი საფასური და საქართველოს კანონმდებლობით გათვალისწინებული დამატებული ღირებულების გადასახადი.

7.2. სისტემით მოსარგებლე ოპერატორთან ანგარიშსწორებას ახორციელებს არაუგვიანეს საანგარიშო თვის მომდევნო თვის 25 რიცხვამდე, უნაღდო ანგარიშსწორების წესით, ოპერატორის მიერ წარდგენილი შესაბამისი ანგარიშფაქტურის საფუძველზე, ამ ხელშეკრულების მე-18 მუხლში მითითებულ ან საანგარიშსწორებო დოკუმენტაციაში/სხვა შესაბამის დოკუმენტში მითითებულ საბანკო ანგარიშზე თანხის გადარიცხვის გზით.

7.3. მხარეები თანხმდებიან, რომ სისტემით მოსარგებლის მიერ გაზის ტრანსპორტირების საფასური გადახდილად ჩაითვლება ოპერატორის საბანკო ანგარიშზე თანხის ასახვის შემდეგ.

7.4. ხელშეკრულებით გათვალისწინებული ვალდებულების დარღვევის გამო პირგასამტეხლოს გადახდის ვალდებულების წარმოშობის შემთხვევაში, პირველად დაიფარება დავალიანების ძირითადი თანხა, ხოლო შემდგომ - სისტემით მოსარგებლესა და ოპერატორს შორის წინამდებარე ხელშეკრულების საფუძველზე წარმოშობილი პირგასამტეხლო.

**მუხლი 8. უბალანსობის საფასურის ანგარიშსწორება**

8.1. ოპერატორსა და სისტემით მოსარგებლეს შორის ბუნებრივი გაზის ქსელის წესებით დადგენილი უბალანსობის საფასურის ანგარიშსწორება უნდა მოხდეს ოპერატორის მიერ სისტემით მოსარგებლისათვის ინვოისის მიწოდებიდან 5 (ხუთი) სამუშაო დღეში დაბალანსების მიზნით ოპერატორის განცალკევებული ანგარიშის გამოყენებით. დაბალანსების ანგარიშის ნომერია .....................................

**მუხლი 9. გაზის აღრიცხვა**

9.1. გაზის აღრიცხვა ამ ხელშეკრულების №1 დანართში განსაზღვრული მიერთების წერტილებში უნდა განხორციელდეს ბუნებრივი გაზის ქსელის წესებით განსაზღვრული პროცედურის შესაბამისად.

**მუხლი 10. ტრანსპორტირების სისტემის ტექნიკური მომსახურება**

10.1. ოპერატორის მიერ ტრანსპორტირების სისტემის ტექნიკური მომსახურების განხორციელების შემთხვევაში ამ ხელშეკრულებით გათვალისწნებული მომსახურების შეფერხებისას, აღნიშნულის თაობაზე სისტემით მოსარგებლის ინფორმირება უნდა მოხდეს ქსელის წესების შესაბამისად.

**მუხლი 11. გადახდის გარანტია**

11.1. სისტემით მოსარგებლის მიერ ტრანსპორტირების მომსახურების საფასურის მე-7 მუხლის 7.2 პუნტით დადგენილ ვადაში გადახდის ვალდებულების დარღვევისას, ოპერატორი უფლებამოსილია წერილობით მოსთხოვოს სისტემით მოსარგებლეს საბანკო გარანტიის წარმოდგენა, როგორც მოთხოვნის თარიღისათვის არსებულ, ასევე მომავალ საანგარიშო პერიოდში მოსალოდნელ სავარაუდო გადასახდელ თანხაზე და განუსაზღვროს არანაკლებ 5 (ხუთი) დღის ვადა საბანკო გარანტიის წარმოსადგენად. საბანკო გარანტიით უზრუნველყოფილი თანხა არ შეიძლება იყოს მე-7 მუხლის 7.2 პუნქტის შესაბამისად გადასახდელ თანხაზე ნაკლები.

11.2. თუ ოპერატორის მიერ მოთხოვნილი იქნა საბანკო გარანტია ამ მუხლის 11.1. პუნქტის საფუძველზე და სისტემით მოსარგებლემ განსაზღვრულ ვადაში არ წარადგინა იგი, ოპერატორი უფლებამოსილია შეწყვიტოს გაზის ტრანსპორტირების მომსახურების გაწევა და მოითხოვოს სისტემით მოსარგებლისგან ზიანის სრულად ანაზღაურება.

**მუხლი 12. პასუხისმგებლობა**

12.1. ხელშეკრულების მხარეები პასუხისმგებელნი არიან ხელშეკრულების პირობების ჯეროვან შესრულებაზე.

12.2. მხარეთა პასუხისმგებლობა, უფლებები და ვალდებულებები ემყარება ხელშეკრულებას, ბუნებრივი გაზის ქსელის წესებსა და სხვა მოქმედ კანონმდებლობას.

12.3. მხარე, რომელიც ვერ უზრუნველყოფს წინამდებარე ხელშეკრულებიდან გამომდინარე ვალდებულებების შესრულებას, ვალდებულია მეორე მხარეს აუნაზღაუროს მიყენებული ზარალი.

12.4. იმ შემთხვევაში, თუ სისტემით მოსარგებლე წინამდებარე ხელშეკრულების მე-7 მუხლის 7.2. პუნქტით გათვალისწინებულ ვადაში არ განახორციელებს ოპერატორთან ანგარიშსწორებას, ოპერატორი უფლებამოსილია, სისტემით მოსარგებლეს ყოველ ვადაგადაცილებულ დღეზე დააკისროს პირგასამტეხლო გადაუხდელი თანხის 0.07%-ის ოდენობით და მოსთხოვოს მე-11 მუხლით გათვალისწინებული გარანტიის წარმოდგენა.

12.5. მიღების პუნქტში არასტანდარტული ბუნებრივი გაზის მიწოდების ან მიწოდების პუნქტში არასტანდარტული ბუნებრივი გაზის გაცემის გამო ხელშეკრულების მეორე მხარისათვის ზიანის მიყენების შემთხვევაში, დამრღვევ მხარეს დაეკისრება კომპენსაციის გადახდის ვალდებულება, რომელიც არ უნდა აღემატებოდეს 1 (ერთი) კალენდარული წლის განმავლობაში გაწეული ტრანსპორტირების მომსახურების ღირებულებას (პასუხისმგებლობის მაქსიმალური ზღვარი).

12.6. იმ შემთხვევაში, თუ ოპერატორი ბუნებრივი გაზის ქსელის წესების 37-ე მუხლის მე-3 პუნქტით განსაზღვრული მიწოდების პუნქტის გაუმართაობის გამო ამავე წესებით დადგენილ ვადაში ვერ შეასრულებს ბუნებრივი გაზის გაცემის ვალდებულებას, ოპერატორმა სისტემით მოსარგებლეს უნდა გადაუხადოს კომპენსაცია იმ ზიანისთვის, რომელიც მას მიადგა მიწოდების პუნქტის გაუმართაობის გამო. ამასთან, კომპენსაციის ოდენობა არ უნდა აღემატებოდეს ამ მუხლის 12.5 პუნქტში მითითებულ ოდენობას.

12.7. მხარე გათავისუფლდება ხელშეკრულების შეუსრულებლობის გამო პასუხისმგებლობისაგან, თუ შეძლებს დაადასტუროს, რომ მის მიერ ვალდებულების შეუსრულებლობა გამოწვეული იყო ფორსმაჟორით და მხარის მიერ შეუძლებელი იყო ფორსმაჟორული გარემოების თავიდან აცილება მის მიერ უკიდურესად ფრთხილი ზომების გატარებისა და მაქსიმალური გულმოდგინების გამოჩენის მიუხედავად. ფორსმაჟორული გარემოების დადგომის შემთხვევაში, მხარეები ვალდებულნი არიან იმოქმედონ ბუნებრივი გაზის ქსელის წესების შესაბამისი ნორმებით დადგენილი პირობების შესაბამისად.

**მუხლი 13. ტრანსპორტირების მომსახურების შეწყვეტა და აღდგენის პირობები**

13.1 სისტემით მოსარგებლის მიერ წინამდებარე ხელშეკრულების არაერთგზის, ან კანონმდებლობის დარღვევის შემთხვევაში, ოპერატორი უფლებამოსილია სისტემით მოსარგებლეს შეუწყვიტოს ტრანსპორტირების მომსახურება.

13.2 იმ შემთხვევაში, თუ ოპერატორმა სისტემით მოსარგებლეს შეუწყვიტა ტრანსპორტირების მომსახურება, მისი აღდგენა დასაშვებია სისტემით მოსარგებლის მიერ არსებული დავალიანების (როგორც ძირითადი თანხის, ასევე დარიცხული პირგასამტეხლოსა და ასანაზღაურებელი ზიანის) სრულად დაფარვის და მომავალ საანგარიშო პერიოდზე საბანკო გარანტიის წარდგენის ან ყოველთვიური საავანსო ანგარიშსწორების გზით, რომლის (საბანკო გარანტიის მოქმედების, საავანსო გადახდის) ვადაც შეადგენს 3 თვეს. საბანკო გარანტიის თანხის ოდენობა უნდა იყოს არანაკლებ მომდევნო 3 (სამი) თვის საანგარიშსწორებო პერიოდში გასაწევი ტრანსპორტირების მომსახურების საპროგნოზო რაოდენობის შესაბამისი ღირებულებისა. წარმოდგენილი საბანკო გარანტია გაცემული უნდა იყოს საქართველოს რეზიდენტი იურიდიული პირის მიერ და უნდა იყოს უპირობო და გამოუთხოვადი, კერძოდ, გარანტიით გათვალისწინებული თანხები ოპერატორმა უნდა მიიღოს ყოველგვარი დამატებითი განმარტებისა და მტკიცებულების წარდგენის გარეშე პირველი მოთხოვნისთანავე. სისტემით მოსარგებლის მიერ ხელშეკრულებით გათვალისწინებული მოთხოვნების დარღვევის შემთხვევაში, საბანკო გარანტიის/საავანსო ანგარიშსწორების 3 თვიანი ვადის ათვლა განახლდება.

**მუხლი 14. დავების გადაწყვეტა**

14.1. წინამდებარე ხელშეკრულებიდან ან/და ბუნებრივი გაზის ქსელის წესებიდან გამომდინარე დავის წარმოშობის შემთხვევაში, მხარეები გამოიყენებენ მათ ხელთ არსებულ ყველა საშუალებას, რათა ნებისმიერი დავა გადაწყდეს მოლაპარაკების გზით.

14.2. სადავო საკითხის მოლაპარაკების საფუძველზე გადაწყვეტის შეუძლებლობის შემთხვევაში, დავა განიხილება საქართველოს მოქმედი კანონმდებლობის შესაბამისად.

**მუხლი 15. ხელშეკრულების მოქმედების ვადა და შეწყვეტის პირობები**

15.1. წინამდებარე ხელშეკრულება ძალაში შედის 20... წლის ... ...............დან და მოქმედებს 20.. წლის ... .............ის ჩათვლით.

15.2. ხელშეკრულება შეიძლება ვადამდე შეწყდეს:

15.2.1. მხარეთა შეთანხმებით;

15.2.2. ხელშეკრულების მხარის მიერ მეორე მხარისათვის 30 (ოცდაათი) დღით ადრე გაგზავნილი შეტყობინების საფუძველზე, ცალმხრივად, თუ მეორე მხარე არღვევს ხელშეკრულებით ან/და ბუნებრივი გაზის ქსელის წესებით განსაზღვრულ რომელიმე ვალდებულებას;

15.2.3. საქართველოს მოქმედი კანონმდებლობით გათვალისწინებულ სხვა შემთხვევებში.

15.3. ამ მუხლის 15.2.2. ქვეპუნქტის საფუძველზე, ხელშეკრულების ვადამდე შეწყვეტის შემთხვევაში, დამრღვევი მხარე ვალდებულია ხელშეკრულების შეწყვეტის ინიციატორ მხარეს, მისი მოთხოვნის შემთხვევაში, აუნაზღაუროს ხელშეკრულების შეწყვეტით მიყენებული ზარალი.

15.4. თუ საქართველოს კანონმდებლობიდან სხვა რამ არ გამომდინარეობს, ამ ხელშეკრულების მოქმედების ვადის გასვლის ან ვადამდე შეწყვეტის მიუხედავად, თითოეულმა მხარემ უნდა შეასრულოს ის ვალდებულება, რომელიც წინამდებარე ხელშეკრულების შეწყვეტამდე წარმოიშვა.

**მუხლი 16. ინფორმაციის გაცვლა**

16.1. მხარეთა შორის ნებისმიერი კომუნიკაცია, რომელიც დაკავშირებულია ხელშეკრულებით ან/და ბუნებრივი გაზის ქსელის წესებით განსაზღვრული ვალდებულებების შესრულებასთან, განხორციელდება ელექტრონული საინფორმაციო სისტემის მეშვეობით ბუნებრივი გაზის ქსელის წესების მე-12 მუხლის მე-2 პუნქტის შესაბამისად.

16.2. ელექტრონული საინფორმაციო სისტემის ამოქმედებამდე, ოპერატორსა და სისტემით მოსარგებლეებს შორის ყველა შესაბამისი კომუნიკაცია, ურთიერთქმედება და ინფორმაციის გაცვლა უნდა განხორციელდეს ელექტრონული შეტყობინებების მეშვეობით. ამგვარი შეტყობინება ჩაბარებულად ჩაითვლება მხარის მიერ მეორე მხარისათვის წინამდებარე ხელშეკრულების მე-18 მუხლში მითითებული ელექტრონული ფოსტის მისამართზე გაგზავნის შემთხვევაში.

16.3 მხარეები ვალდებულნი არიან წერილობით აცნობონ ერთმანეთს ხელშეკრულების მე-18 მუხლში აღნიშნული ნებისმიერი რეკვიზიტის ცვლილების შესახებ ასეთი ცვლილების განხორციელებიდან არაუგვიანეს 3 (სამი) სამუშაო დღისა, წინააღმდეგ შემთხვევაში, ნებისმიერი სახის წერილობითი დოკუმენტი (შეტყობინება, ინვოისი, მოთხოვნა და სხვა) ხელშეკრულების მე-18 მუხლში მითითებულ რეკვიზიტებზე გაგზავნის შემთხვევაში, ჩაითვლება მხარისათვის სათანადოდ მიწოდებულად.

16.4 მხარეთა მიერ განხორციელებულ საქმიანობასთან დაკავშირებული ნებისმიერი ინფორმაცია, მხარეთა შორის მონაცემთა ელექტრონული გაცვლის შედეგად მიღებული ნებისმიერი ინფორმაციის ჩათვლით, არის კონფიდენციალური, გარდა ბუნებრივი გაზის ქსელის წესებითა და სხვა მოქმედი კანონმდებლობით გათვალისწინებული შემთხვევებისა. დაუშვებელია კონფიდენციალური ინფორმაციის გამჟღავნება მესამე მხარისათვის, გარდა იმ შემთხვევისა, როდესაც არსებობს იმ პირის წერილობითი თანხმობა, რომელსაც ეხება აღნიშნული ინფორმაცია. კონფიდენციალურობის დაცვის ვალდებულება მხარეთათვის ძალაში რჩება ხელშეკრულების შეწყვეტიდან 3 (სამი) წლის განმავლობაში.

**მუხლი 17. დასკვნითი დებულებები**

17.1. წინამდებარე ხელშეკრულება, მისგან გამომდინარე მხარეთა უფლება-მოვალეობები და აგრეთვე, ის საკითხები, რომელებიც პირდაპირ არ არის მოწესრიგებული ხელშეკრულებით, რეგულირდება საქართველოს კანონმდებლობის შესაბამისად.

17.2. წინამდებარე ხელშეკრულება შედგენილია ქართულ ენაზე თანაბარი იურიდიული ძალის მქონე 2 (ორი) ეგზემპლარად. მხარეებს შესანახად გადაეცემათ თითო ეგზემპლარი.

17.3. წინამდებარე ხელშეკრულებასთან დაკავშირებული ნებისმიერი ცვლილება წარმოადგენს მის განუყოფელ ნაწილს და ძალაში შედის თუ ის გაფორმებულია წერილობით და სათანადოდ ხელმოწერილია მხარეთა უფლებამოსილი წარმომადგენლების მიერ.

17.4. წინამდებარე ხელშეკრულების რომელიმე დებულების გაბათილება/გაუქმება არ გამოიწვევს საკუთრივ ხელშეკრულების გაბათილებას/გაუქმებას. აგრეთვე, თუ წინამდებარე ხელშეკრულების რომელიმე დებულება შეიცავს ხარვეზს ან ეწინააღმდეგება საქართველოს კანონმდებლობას, რის გამოც მისი შესრულება შეუძლებელია, აღნიშნული არ მოახდენს გავლენას სხვა დებულებების მოქმედებაზე და ხელშეკრულების დანარჩენი დებულებები უცვლელად რჩება ძალაში.

**მუხლი 18. მხარეთა რეკვიზიტები**

**ოპერატორი**

**შპს „საქართველოს გაზის ტრანსპორტირების კომპანია“**

იურიდიული მისამართი: საქართველო, ქ. თბილისი, კახეთის გზატკეცილი N21

საიდენტიფიკაციო კოდი: 206103722

ტელეფონის ნომერი:

ელ. ფოსტა:

ანგარიშის N GE15BG0000000175520100

ბანკის კოდი: BAGAGE22

**სისტემით მოსარგებლე**

\_\_\_\_\_\_\_\_\_\_\_\_\_\_\_\_\_\_\_\_\_

იურიდიული მისამართი: \_\_\_\_\_\_\_\_\_\_\_\_

საიდენტიფიკაციო კოდი: \_\_\_\_\_\_\_\_\_\_\_\_

ტელეფონის ნომერი:

ელ. ფოსტა:

ანგარიშის N \_\_\_\_\_\_\_\_\_\_\_\_\_\_\_\_

ბანკის კოდი: \_\_\_\_\_\_\_\_\_\_\_\_

ხელმოწერები:

***ოპერატორი სისტემით მოსარგებლე***

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

სახელი და გვარი სახელი და გვარი

თანამდებობა თანამდებობა

თარიღი თარიღი

**დანართი N1. მიღების და მიწოდების პუნქტების ჩამონათვალი, რომელთა მეშვეობითაც უნდა განხორციელდეს გაზის ტრანსპორტირება**

1. **მიღების პუნქტ(ებ)ი**

|  |  |  |
| --- | --- | --- |
| **№** | **მიღების პუნქტ(ებ)ი:** | **(საიდენტიფიკაციო კოდები)** |
| **1** |  |  |

1. **მიწოდების პუნქტ(ებ)ი**

|  |  |  |
| --- | --- | --- |
| **№** | **მიწოდების პუნქტ(ებ)ი:** | **(საიდენტიფიკაციო კოდები)** |
| **1** |  |  |

***ოპერატორი სისტემით მოსარგებლე***